Opknapping van 1 Militêr ‘’n ramp’Die 1 Militêre-hospitaal in Pretoria. (Foto: Facebook/1 Military Hospital) Die parlementêre komitee vir verdediging het Vrydag hul misnoeë met die opknapping van die 1 Militêre-hospitaal in Pretoria uitgespreek, aangesien die mees basiese stappe skynbaar nie gevolg is om te verseker dat die opknapping doeltreffend en suksesvol gedoen word nie. Dit wil boonop voorkom of korrupsie nou ook by dié projek kop uitgesteek het en staatsfondse verduister is. Só is daar byvoorbeeld miljoene rand se mediese toerusting aangekoop wat nou mee weggedoen sal moet word, aangesien dit nie deur die hospitaal se deure pas nie. Nuwe hospitaalgange op die eerste verdieping is ook te smal om hospitaalbeddens deur te laat. Dié besonderhede is vervat in die forensiese verslag oor die herstel- en instandhoudingsprogram (RAMP) by 1 Militêre-hospitaal, wat die gesamentlike staande komitee oor verdediging onder oë gehad het. Volgens die komitee is die opknapping tot dusver rampspoedig en moet die minister en sekretaris van verdediging, asook die militêre bevelsraad, hiervoor verantwoording doen. Volgens Malatswa Molepo, parlementêre woordvoerder, dui die verslag op verskeie tekortkomings in die projek, onder meer slordige projekbestuur, gebrek aan toesig, onredelike kosteverhoging, arbitrêre veranderinge in die omvang van projekte, gebrek aan koördinering en bestuur van konsultante en kontrakteurs, afwyking van normale verkrygingsprosesse, oorbetaling van kontrakteurs, koste van die uitkontraktering van mediese dienste en moontlike korrupte verhoudings tussen amptenare van die departement van verdediging en sy kontrakteurs. Die komitee is onder meer ontevrede met die mediese toerusting wat ter waarde van R20 miljoen aangekoop is, maar nou nie deur die deure van die hospitaal pas nie. Die herontwerp van die hospitaal se eerste verdieping het ook daartoe gelei dat ’n gang wat na die teaterkompleks lei, te smal is om hospitaalbeddens deur te stoot. Cyril Xaba, medevoorsitter van die komitee, sê hoewel die komitee die uiteindelike vrystelling van die verslag verwelkom, dit op ŉ uiters beroerde stand van sake by die hospitaal dui. Volgens Mamagase Nchabeleng, die medevoorsitter van die komitee, moet ’n siviele eis teen diegene wat verantwoordelik is, ingedien word om die winste te verhaal wat direk voortspruit uit onwettige dade wat in die naam van die RAMP-projek gepleeg is. “Die kantoor van die ouditeur-generaal moet ook optrede ingevolge die Wysigingswet op Openbare Oudit inisieer, om op te tree teen korrupsie en verlore fondse terug te kry,” het Nchabeleng gesê. Die komitee het egter daarteen gewaarsku om die projek te laat vaar, veral in die lig van die strategiese aard van die hospitaal in die verskaffing van gesondheidsorg aan soldate en militêre veterane. Die komitee het ook ’n beroep gedoen op doeltreffende en beter toesig om doeltreffendheid en beter besteding van belastingbetalers se geld te verseker. Die komitee het die departement opdrag gegee om vordering en planne met betrekking tot die opknapping op ŉ kwartaallikse grondslag te verskaf.